Diari Oficial de la Generalitat Valenciana


Sumari del DOGV 4528, del 23-06-2003 (2003/7156)

RESOLUCIÓ d'11 de juny de 2003, de la subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni de col·laboració entre el Consell Superior d'Investigacions Científiques (CSIC-Institut d'Aqüicultura de Torre de la Sal) i la Conselleria d'Agricultura, Pesca i Alimentació de la Generalitat Valenciana, referent a un projecte d'«Estandardització del cultiu del déntol, supervivència i potencial de creixement».
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4528

Data del DOGV
:   23-06-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/7156


Data del document
:   11-06-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Agricultura, Pesca i Alimentació
    * cooperació administrativa
    * investigació agronòmica
    * empresa privada

RESOLUCIÓ d'11 de juny de 2003, de la subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni de col·laboració entre el Consell Superior d'Investigacions Científiques (CSIC-Institut d'Aqüicultura de Torre de la Sal) i la Conselleria d'Agricultura, Pesca i Alimentació de la Generalitat Valenciana, referent a un projecte d'«Estandardització del cultiu del déntol, supervivència i potencial de creixement». [2003/7156]
  
Subscrit, després de la tramitació prèvia reglamentària, entre el Consell Superior d'Investigacions Científiques (CSIC-Institut d'Aqüicultura de Torre de La Sal) i la Conselleria d'Agricultura, Pesca i Alimentació de la Generalitat Valenciana, el 24 de febrer de 2003, un conveni de col·laboració referent a un projecte d'«Estandarització del cultiu del déntol, supervivència i potencial de creixement», i en compliment del que estableix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana el conveni esmentat, que ha quedat inscrit en el Registre de Convenis amb el número 0539/2003, i que figura com a annex d'aquesta resolució.
  
València, 11 de juny de 2003.- La subsecretaria del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre el Consell Superior d'Investigacions Científiques (CSIC-Institut d'Aqüicultura de Torre de la Sal) i la Conselleria d'Agricultura, Pesca i Alimentació de la Generalitat Valenciana, referent a un projecte d'«Estandardització del cultiu del déntol, supervivència i potencial de creixement»
  
València, 24 de febrer de 2003
  
REUNITS
  
D'una part, la senyora Maria Àngels Ramon-Llin i Martínez, consellera d'Agricultura, Pesca i Alimentació, facultada per a la subscripció del present conveni en virtut de l'autorització atorgada pel Consell de la Generalitat Valenciana amb data 7 de gener de 2003.
  
D'una altra, el senyor Emilio Lora-Tamayo d'Ocon, president del Consell Superior d'Investigacions Científiques, que actua en nom i representació d'este organisme, en exercici de la competència que té atribuïda per l'article 15.1 a) i f) de l'estatut del CSIC, aprovat per mitjà del Reial Decret 1945/2000, d'1 de desembre, i per la disposició addicional tretzena en relació amb l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, de 13 de gener, que la modifica.
  
Exposen:
  
Primer
  
Que la Conselleria d'Agricultura, Pesca i Alimentació de la Generalitat Valenciana necessita desenrotllar un projecte d'estandardització del cultiu del déntol, supervivència i potencial de creixement.
  
Segon
  
Que el Consell Superior d'Investigacions Científiques, a través del seu Institut d'Aqüicultura de Torre de la Sal, a Castelló, disposa dels mitjans necessaris per a dur a terme el projecte mencionat, d'acord amb el document annex al present text.
  
Amb este sentit ampli de col·laboració i reconeixent-se les parts amb plena capacitat per a la realització del present conveni, acorden les següents
  
Clàusules
  
Primera. Objecte del conveni
  
Seguiment del procés d'estandardització del cultiu del déntol, supervivència i potencial de creixement, concretat en la millora i renovació de les reserves de reproductors, l'optimació del cultiu larvari a través de la definició de la temperatura òptima de cultiu i dels protocols de subministrament i qualitat de preses vives, la determinació de l'efecte de la temperatura de cultiu i condicions de les larves i, finalment, la definició de la importància relativa d'agents patògens associats a morbiditat i mortalitat.
  
Segona. Característiques tècniques
  
El projecte es desplegarà d'acord amb el pla de treball que es descriu amb detall en l'annex I.
  
Tercera. Terminis d'execució
  
El projecte tindrà una duració de dos anys, corresponents a la vigència del present conveni, comptadors des de la data de la firma del present document.
  
Quarta. Pressupost i forma de pagament
  
La Generalitat Valenciana, a través de la Conselleria d'Agricultura, Pesca i Alimentació, posarà a disposició del Consell Superior d'Investigacions Científiques la quantitat de 43.873,88 euros (quaranta-tres mil huit-cents setanta-tres euros amb huitanta-huit cèntims), inclosos els imposts i taxes que pertoquen.
  
L'entrega pel CSIC d'informes s'efectuarà contra certificat de la Conselleria en què se'n farà constar la recepció.
  
Este import es pagarà al Consell Superior d'Investigacions Científiques després de la presentació de la factura corresponent per part d'este. La forma de pagament es realitzarà de la manera següent:
  
- 1) 6.010,12 euros a la firma del conveni, i després de la presentació d'un primer informe parcial amb els resultats obtinguts durant el primer mes d'execució del projecte.
  
- 2) 19.833,40 euros a l'entrega del segon informe parcial on s'arrepleguen els resultats obtinguts als tres mesos d'execució del projecte.
  
- 3) 6.010,12 euros a l'entrega del tercer informe parcial on s'arrepleguen els resultats obtinguts als nou mesos d'execució del projecte.
  
- 4) 6.010,12 euros a l'entrega del quart informe parcial on s'arrepleguen els resultats obtinguts als quinze mesos d'execució del projecte.
  
- 5) 6.010,12 euros a l'entrega de l'informe final on s'arrepleguen els resultats finals del projecte.
  
Els pagaments per part de la Conselleria d'Agricultura, Pesca i Alimentació s'efectuaran amb certificat previ de conformitat expedit per la Direcció General de Pesca i Comercialització agrària.
  
Les quantitats derivades d'estos percentatges es faran efectives en el compte corrent núm. 0049 5117 29 1982263703 del Banco de Santander, a nom del Consell Superior d'Investigacions Científiques (CSIC).
  
L'anualitat del conveni és de 31.853,64 euros per a l'any 2003, de 6.010,12 euros per a l'any 2004 i de 6.010,12 euros per a l'any 2005, que es faran a càrrec del programa 714.10, d'Ordenació i millora de la producció pesquera, en el capítol II.
  
Cinquena. Drets i obligacions sobre els resultats
  
a) Els resultats del projecte seran propietat de la Conselleria d'Agricultura, Pesca i Alimentació de la Generalitat Valenciana.
  
b) Els resultats obtinguts del present projecte seran plasmats en l'informe final, que serà presentat en format paper i CD a la Conselleria d'Agricultura, Pesca i Alimentació. Durant la vigència del present projecte, l'investigador responsable procedirà a comunicar a la Conselleria d'Agricultura, Pesca i Alimentació, mitjançant reunions periòdiques, els resultats preliminars que s'hagen obtingut.
  
c) La Conselleria d'Agricultura, Pesca i Alimentació autoritza el Consell Superior d'Investigacions Científiques a utilitzar els coneixements obtinguts per als fins de la seua pròpia investigació, així com a la seua divulgació mitjançant les publicacions científiques que trobe oportunes, en les quals es farà constar la participació d'ambdues institucions.
  
Sisena. Responsabilitat
  
Els directors de la investigació són els únics responsables dels aspectes científics i tècnics de la investigació convinguda.
  
Setena. Col·laboració
  
La Conselleria d'Agricultura, Pesca i Alimentació de la Generalitat Valenciana i el Consell Superior d'Investigacions Científiques col·laboraran en tot moment d'acord amb els principis de bona fe i eficàcia.
  
Huitena. Incompliment i rescissió
  
En cas d'incompliment per alguna de les parts del que s'establix en el present conveni, la part que no incomplisca podrà procedir a resoldre'l, i el CSIC quedarà obligat, si és procedent, a tornar les quantitats entregades i no justificades degudament, i la Conselleria a pagar al CSIC les quantitats que li dega pels treballs efectivament realitzats, si tal supòsit es produïx.
  
Novena. Naturalesa del conveni i jurisdicció competent
  
El present conveni té la naturalesa dels previnguts en l'article 3.1 c) del vigent text refós de la Llei de Contractes de les Administracions Públiques, aprovat per mitjà del Reial Decret Legislatiu 2/2000, de 16 de juny, i el seu règim jurídic estarà determinat per les seues pròpies estipulacions, amb subjecció als principis continguts en la dita llei per a resoldre els dubtes i les llacunes que puguen plantejar-se en la seua interpretació i execució. L'orde jurisdiccional contenciós administratiu serà el competent per a resoldre les controvèrsies que puguen sorgir entre les parts.
  
I en prova de conformitat, firmen en dos exemplars i en tots els fulls, al lloc i en la data indicats al començament.
  
Per la Conselleria d'Agricultura, Pesca i Alimentació
  
Mª Angels Ramon Llin i Martinez.
  
Pel Consell Superior d'Investigacions Científiques
  
Emilio Lora-Tamayo d'Ocon
  
Annex I
  
(Objectius i pla de treball per a subprojecte Comunitat Valenciana. Memòria)
  
C. A. VALÈNCIA
  
OBJECTIUS
  
Descripció realista dels objectius concrets del projecte concretant els objectius proposats en l'any per al qual se'n sol·licita el finançament. Es valorarà l'adequació de la proposta als objectius i les prioritats de la convocatòria.
  
Experiències prèvies en l'Institut d'Aqüicultura de Torre de la Sal han posat en relleu que el déntol és una espècie amb una alta retenció proteica i una baixa acumulació de greix. Això, afegit a paràmetres de caràcter metabolicoendocrí (disminució dels nivells de glucosa en sang en combinació amb una disminució dels nivells circulants de l'hormona de creixement, i augment dels de somatomedines), com també d'altres de caràcter purament morfològic i/o estructural (vesícula biliar i pàncrees exocrí notablement desenrotllats), estan d'acord amb el fet que esta és una espècie adaptada a alts nivells d'ingesta i /o aportació grassa. No obstant això, tal com s'ha exposat en apartats anteriors, el seu cultiu continua en fase de desenrotllament, i és de vital importància la seua estandardització, especialment durant la fase larvària en què es registra una baixa taxa de supervivència que pot anar acompanyada d'una mortalitat per degoteig durant el preengreixament i l'engreixament. Part d'esta problemàtica pareix associada a temperatures elevades i a patògens considerats oportunistes. Per consegüent, en la fase en què ens trobem continua sent prioritari:
  
a) Millorar i renovar els estocs de reproductors.
  
b) Optimar el cultiu larvari, amb una millor definició de la temperatura òptima de cultiu i dels protocols de subministrament i qualitat de preses vives.
  
c) Durant el preengreixament i l'engreixament, determinar l'efecte de la temperatura de cultiu i de les condicions del larvari sobre el potencial de creixement i l'estat del sistema immunològic.
  
d) Definir la importància relativa d'agents patògens, especialment els considerats oportunistes (Vibrio harveyi), associats a morbiditat i mortalitat.
  
PLA DE TREBALL
  
Concreció dels objectius amb especificació d'etapes, tasques i resultats previsibles.
  
Desglossar les tasques, amb indicació dels participants en cada una d'elles i elaboració preferent d'un diagrama de temps en què s'especifiquen les fites que en faciliten el seguiment, la previsió de compliment d'objectius i l'obtenció de resultats.
  
1.1 Cultius larvaris
  
A l'Institut d'Aqüicultura de Torre de la Sal (IATS) es duran a terme cultius conduents a establir/millorar les rutines d'alimentació i maneig de les larves de déntol. A l'efecte, s'empraran postes procedents de l'estoc de reproductors del Centre Oceanogràfic de Múrcia. A nivell comparatiu, es realitzarà un seguiment de les postes dels animals actualment establats a l'IATS, i que s'espera que maduren per primera vegada a la primavera del 2000.
  
Els assaigs s'efectuaran a la temperatura ambient de l'època de cria (17-23ºC), a més d'altres a 4-5ºC per davall i per damunt de l'ambiental. Estos cultius es duran a terme a escala experimental en tancs del tipus bany maria, amb temperatura controlada i un nombre de recipients experimentals de 4l, que permeten replicats. Atesa l'alta mortalitat larvària d'esta espècie, es mantindran cultius dida en tanc de 500 l de capacitat. Els cultius es desplegararan en circuit obert, combinant seqüències de preses vives de diversa talla, des de rotífers de talla xicoteta (Brachionus plicatilis rotundiformis) fins a rotífers normals (Brachionus plicatilis). Durant la fase d'alimentació amb rotífer s'afegiran microalgues als tancs de cultiu, a fi de pal·liar en la mesura que es puga la pèrdua de valor nutritiu d'estes preses, a més de crear condicions idònies de llum en el medi. Estes fases es conjugaran amb l'alimentació basada en nauplis d'Artemia, acabats d'eclosionar a partir de cists descapsulats, amb especial èmfasi en els nauplis de xicotetes dimensions procedents de ceps qualificats com del tipus marí, per a accedir com més prompte millor al subministrament de nauplis enriquits amb àcids grassos poliinsaturats de cadena llarga. S'intentarà subministrar biomassa d'Artemia enriquida amb microalgues i/o productes enriquidors rics en àcids grassos poliinsaturats de cadena llarga, amb la major brevetat possible. Esta última fase i l'anterior (nauplis enriquits) se solaparan amb un deslletament primerenc usant pinso microparticulat en primera instància i, més tard, pinso de majors dimensions i peix fresc mòlt. En tots els casos es preveu escurçar al màxim les diferents seqüències d'alimentació amb preses vives i així poder aplicar com més prompte millor pinsos d'alt contingut en àcids grassos poliinsaturats de cadena llarga, dels quals esta espècie podria tindre uns requeriments molt elevats. Periòdicament, se'n prendran mostres per a l'anàlisi de composició en àcids grassos.
  
1.2 Potencial de creixement-estat immunològic
  
Alevins-juvenils, amb un pes mitjà de 6-10 g, es distribuiran en tancs de 500 l i seran alimentats ad libitum amb dietes d'alt contingut gras (48% proteïna; 21-22% greix) durant un període de 12 setmanes comprés entre els mesos de maig i setembre. Igual que en la fase larvària, es determinarà l'efecte de la temperatura de cultiu sobre el creixement i la taxa de supervivència.
  
A l'inici i final del període experimental se sacrificaran 20 animals per tractament per a les anàlisis de:
  
a) Composició corporal: proteïnes, lípids i cendres.
  
b) Perfil hormonal: nivells circulants d'hormona de creixement, somatolactina i somatomedines (IGF-I), d'acord amb els assaigs desplegats per a daurada.
  
Al final del període experimental, i d'acord amb els resultats obtinguts, es duran a terme diferents assaigs per determinar l'estat immunològic del peix.
  
a) Lisozim i activitat del complement en sèrum.
  
b) Esclat respiratori: producció d'anió superòxid en leucòcits aïllats de renyó anterior.
  
1.3 Estudi patològic
  
Es prendran mostres dels animals per al seu estudi patològic quan es donen casos de mortalitat tant d'animals simptomàtics com sans. La metodologia a seguir serà:
  
a) Observació de la simptomatologia externa i necròpsia.
  
b) Estudi bacteriològic: aïllament a partir de ronyó anterior o fetge i sembra al medi de cultiu (TSA i agar marí). Identificació mitjançant les proves bioquímiques habituals.
  
c) Estudi parasitològic: examen al microscopi de preparacions en fresc i histològiques dels distints òrgans per a la detecció i identificació dels possibles fongs o paràsits, amb especial èmfasi en què s'observe algun símptoma extern. Es registraran les dades de prevalència i intensitat. L'avaluació de la importància patològica es basarà en les dades epidemiològiques i en l'efecte patogen observat (mortalitat, morbiditat, factor de condició efecte histopatològic).
  
Depenent de la disponibilitat d'animals lliures d'infecció, es duran a terme proves de LD50 amb els bacteris aïllats de major rellevància, com per exemple Vibrio harveyi.
  
1.4 Manipulació de les postes
  
Com a complement a les activitats dels apartats 1.1 i 1.2, es portaran assaigs per a establir en quina mesura un avanç de les postes, de forma natural o induïda, és prou perquè el desenrotllament larvari no coincidisca amb altes temperatures estivals, i quins efectes comporta en les taxes de creixement i de supervivència larvària.
  
Paral·lelament, es duran a terme experiències de preengreixament i engreixament per a establir la corba de creixement d'acord amb l'època de posta.
  
El director científic
  
Jaume Pérez Sánchez
  
Científic Titular CSIC
  
El director facultatiu
  
Francisco Javier Ruiz Sánchez